Predkladacia správa

	Materiál sa predkladá na rokovanie vlády SR z dôvodu potreby schválenia účasti delegácie Slovenskej republiky na 36. Valnom zhromaždení (ďalej „VZ“) Medzinárodnej organizácie civilného letectva (ďalej „ICAO“), ktoré sa uskutoční v dňoch 18. – 28. septembra 2007 v sídle organizácie v Montreale. Jeho súčasťou je informácia o programe a návrh  postupu delegácie Slovenskej republiky vo vzťahu k programu rokovaní plenárneho zasadnutia VZ a jeho pracovných orgánov, t.j. výkonného výboru,  technickej komisie, ekonomickej komisie, právnej komisie a administratívnej komisie.

Ciele ICAO sú definované v článku 44 Dohovoru o medzinárodnom civilnom letectve, podľa ktorého organizácia zabezpečuje systematický rozvoj medzinárodného civilného letectva, stanovuje princípy, vypracováva technické normy a predpisy pre medzinárodnú leteckú dopravu, podporuje práce na konštrukcii a prevádzke dopravných lietadiel určených pre mierové účely, podporuje rozvoj leteckých tratí, letísk a navigačných zariadení, podporuje bezpečnosť, pravidelnosť a efektívnosť civilného letectva, zabraňuje hospodárskym stratám, vyvolaným nerozumnou hospodárskou súťažou a zabezpečuje, aby každý štát mal rovnaké príležitosti pre vykonávanie medzinárodných leteckých služieb.

	V súčasnosti má ICAO 188 členských štátov. Najvyšším orgánom ICAO je Valné zhromaždenie, ktoré sa schádza raz za 3 roky. Volí členov Rady ICAO, posudzuje správy, prijíma uznesenia a rozhoduje o otázkach, ktoré mu Rada predloží. Schvaľuje rozpočet a kontroluje výdavky, skúma a dvojtretinovou väčšinou hlasov schvaľuje zmeny Dohovoru, ktoré podliehajú ratifikácii členov. Stanovuje program práce na ďalšie trojročné obdobie. V období medzi zasadnutiami Valného zhromaždenia spravuje záležitosti ICAO Rada, zložená zo zástupcov 36 členských štátov. Ako zakladajúci člen ICAO v rámci Československej republiky sa sukcesiou Dohovoru o medzinárodnej organizácii civilného letectva stala SR samostatným členom uvedenej organizácie dňom 14. 4.1993.

Delegáciu SR budú tvoriť zástupcovia rezortov MDPT SR a MZV SR. Náklady spojené s účasťou budú hradené z finančných prostriedkov vysielajúcich organizácií. 
Od delegácie Slovenskej republiky sa očakáva okrem účasti na VZ aktívne zapájanie sa do koordinačných zasadnutí a komisií, ktoré denne pred zasadnutiami VZ a jeho poradných orgánov spolu organizujú Európska únia (ďalej „EÚ“) a Európska konferencia civilného letectva (ďalej „ECAC“) s cieľom presadzovať spoločnú európsku politiku. Koordinačné zasadnutia a komisie vedú zástupcovia Predsedníctva EÚ, Európskej komisie a ECACu. 

	Priama účasť delegácie SR na 36. zasadnutí Valného zhromaždenia ICAO vyplýva z práv člena tejto medzinárodnej organizácie a je nutná z dôvodu volieb do Rady ICAO, zhodnotenia a formulácie programu ICAO na ďalšie trojročné obdobie a z dôvodu obhajovania a presadzovania nášho zástupcu v Rade ICAO prostredníctvom rotačnej  skupiny CERG. Slovenská republika  ako člen EÚ má záväzky aj k tejto organizácii, aby participovala na príprave a presadzovaní spoločných materiálov a podporila voľbu kandidátov európskeho regiónu.

	Materiál vzhľadom na jeho charakter nemá finančný, ekonomický, environmentálny vplyv ani vplyv na zamestnanosť a podnikateľské prostredie, preto neobsahuje s tým súvisiacu doložku vplyvov.